Document ID: 32004R0668

A Bizottság 668/2004/EK rendelete
(2004. március 10.)
az 1774/2002/EK európai parlamenti és tanácsi rendelet egyes mellékleteinek az állati melléktermékek harmadik országokból történő behozatala tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 808/2003/EK bizottsági rendelettel [1] módosított, a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre [2] és különösen annak 28. cikke második bekezdésére, 29. cikke (3) bekezdésére és 32. cikke (1) bekezdésére,
mivel:
(1) Az 1774/2002/EK rendelet előírja, hogy egyes takarmány-alapanyagként kedvtelésből tartott állatok eledeleként, műcsontként és műszaki termékként felhasználható feldolgozott termékek behozhatók a Közösségbe, feltéve hogy megfelelnek az említett rendelet vonatkozó követelményeinek.
(2) A Tudományos Operatív Bizottság 2001. május 10-i és 11-i, kollagének biztonságosságáról szóló véleményét követően célszerű megállapítani a takarmányként felhasználható kollagének feldolgozására és forgalomba hozatalára vonatkozó különös higiéniai feltételeket. Az 1774/2002/EK rendeletnek a takarmány-alapanyagként felhasználható, feldolgozott állati fehérje és más feldolgozott termékek feldolgozására és forgalomba hozatalára vonatkozó különös higiéniai követelményeket megállapító VII. mellékletét ezért ennek megfelelően módosítani kell.
(3) Az 1774/2002/EK rendelet VIII. melléklete megállapítja a kedvtelésből tartott állatok eledele, a műcsontok és a műszaki termékek forgalomba hozatalára vonatkozó követelményeket. Az említett mellékletet bizonyos technikai módosítások útján módosítani kell az említett rendelet 28. cikke jelölési követelményeinek bizonyos anyagokkal kezelt állatokból származó, kedvtelésből tartott állatok eledelének előállítására szánt melléktermékekre történő bevezetése, és a zsírszármazékokra, valamint a kedvtelésből tartott állatok eledelének előállításához kapcsolódó egyes feldolgozott termékekre - úgynevezett: "ízesítő belsőségek" - vonatkozó behozatali követelmények egyértelműbbé tétele érdekében. A VIII. mellékletet ezért ennek megfelelően módosítani kell.
(4) Az 1774/2002/EK rendelet X. melléklete megállapítja bizonyos állati termékek és az azokból előállított termékek harmadik országokból történő behozatalához szükséges bizonyítványok mintáit. Az említett mellékletet módosítani kell további importbizonyítványok létrehozása, valamint a meglévő mintáknak néhány technikai módosítás és állat-egészségügyi megfontolás figyelembevétele céljából történő felülvizsgálata érdekében. A X. mellékletet ezért ennek megfelelően módosítani kell.
(5) Az 1774/2002/EK rendelet XI. melléklete megállapítja azon harmadik országok jegyzékeit, amelyekből a tagállamok a nem emberi fogyasztásra szánt állati melléktermékek behozatalát engedélyezhetik. A közösségi jogszabályok egyértelműsége érdekében e jegyzékeket a közeljövőben egységes szerkezetbe kell foglalni és össze kell vonni a közösségi jogszabályokban köz- és állat-egészségügyi okokból már meghatározott olyan országok jegyzékeivel, amelyekből a tagállamok különböző állatfajokból származó termékeket hozhatnak be. A közbeeső időben célszerű egyértelműbbé és naprakésszé tenni a XI. mellékletben az említett jegyzékekre vonatkozó hivatkozásokat, és ezért a XI. mellékletet ennek megfelelően módosítani kell.
(6) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 1774/2002/EK rendelet módosítása
A 1774/2002/EK rendelet I., VII., VIII., X. és XI. melléklete e rendelet mellékletével összhangban módosul.
2. cikk
Hatálybalépés és alkalmazhatóság
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. március 10-én.

Labels: 17
5
0
3
6